महिला करे डिमांड तो झेले घरेलू हिंसा, भुगते प्रेग्नेंसी, बढ़ते अबॉर्शन और चरित्र पर सवाल
Odisha Sterilization Case कुछ इसी तरह का दर्द निर्मला (बदला हुआ नाम) का है, जिनकी 6 बेटियां हैं। पति बेटे की चाहत में कभी कंडोम इस्तेमाल नहीं करता और न उन्हें गर्भनिरोधक गोली खाने देता
ओडिशा की जानकी को हाल ही में 10वां बच्चा हुआ। उन्होंने पति से बिना पूछे नसबंदी करवा ली। जब वह घर लौटीं तो उनके पति ने उन्हें अपवित्र बताकर घर में नहीं घुसने दिया। जानकी को 3 दिन घर के बाहर नवजात शिशु और बाकी बच्चों के साथ गुजारने पड़े। इस खबर ने राष्ट्रीय अखबारों में जगह बनाई।
कुछ इसी तरह का दर्द निर्मला (बदला हुआ नाम) का है, जिनकी 6 बेटियां हैं। पति बेटे की चाहत में कभी कंडोम इस्तेमाल नहीं करता और न उन्हें गर्भनिरोधक गोली खाने देता। इस बीच उनके 2 मिसकैरेज भी हुए, लेकिन वह पति को चाहकर भी नहीं कह पातीं कि वह सुरक्षित संबंध बनाए।
इन दो मामलों के बीच 19 अप्रैल 2023 को भारत ने जनसंख्या के मामले में चीन को पीछे छोड़ दिया है। इस साल की शुरुआत में ही ग्लोबल एक्सपर्ट्स ने अनुमान लगा लिया था कि इस साल भारत सबसे ज्यादा जनसंख्या वाला देश बन जाएगा। 
भारत में महिलाएं गर्भनिरोधक अपनाने में जहां नहीं हिचकिचातीं, वहीं पुरुष गर्भनिरोधक उपाय अपनाने से क्यों कतराते हैं? यह सोच कहीं रिश्तों में आड़े आती है तो कहीं न कहीं समाज पर भी भारी पड़ती है। 
पत्नी को गर्भनिरोधक गोली खानी है या नहीं, पति लेते हैं फैसला
गायनेकोलॉजिस्ट डॉ. मीरा पाठक कहती हैं कि इस तरह की तकलीफों से हमारे देश की कई औरतें गुजरती हैं। अपने शरीर पर उनका कोई हक नहीं होता। वे पुरुषों के हाथों की कठपुतली होती हैं। पुरुष ही फैसला लेते हैं कि उन्हें संबंध सुरक्षा के साथ बनाने हैं या नहीं, पत्नी को गर्भनिरोधक गोली खानी चाहिए या नहीं, महिला को नसबंदी या कॉपर टी (इन्ट्रयूटरिन डिवाइज, IUD) लगवानी है या नहीं।
वहीं, अगर महिला प्रेग्नेंट हो जाए तो उन्हें सुनसान रास्ते की तरह अकेला छोड़ दिया जाता है और अनचाहे गर्भ की पीड़ा स्त्री को अकेले झेलनी पड़ती है। अगर वह पति को बिना सुरक्षा के संबंध बनाने से नहीं रोकती तो भी पति को शक होता है कि कहीं वो चुपचाप गर्भनिरोधक का कोई तरीका तो इस्तेमाल नहीं कर रही।
सीधे शब्दों में कहें तो समाज ने अनचाहे गर्भ से बचने के लिए कॉन्ट्रासेप्शन के तरीकों के इस्तेमाल करने की जिम्मेदारी महिला के कंधों पर लादी हुई है। लेकिन पुरुषों का कॉन्ट्रासेप्टिव प्रोटेक्शन से परहेज हमेशा से कायम है।
आगे बढ़ने से पहले पोल के जरिए बताएं अपनी राय;
1960 में महिलाओं को मिला प्रेग्नेंसी कंट्रोल करने का हक, अब बन गई जिम्मेदारी
मई 1950 में कॉन्ट्रासेप्टिव पिल्स बनाई गई जो 1960 तक बाजार में पहुंची। इसके बिकते ही अमेरिका में महिलाओं को प्रेग्नेंसी पर काबू पाने की पावर मिली। वे प्रेग्नेंसी को कंट्रोल करने और अपने हिसाब से फैमिली प्लान करने की आजादी महसूस करने लगीं। लेकिन यह आजादी देखते ही देखते उनकी जिम्मेदारी बन गई।
आज भी महिलाओं को ही प्रेग्नेंसी से बचने के लिए गर्भनिरोधक गोलियां खानी पड़ती हैं। कुछ कॉपर टी लगवाती हैं, ताकि 5 साल तक वे अनचाहे गर्भ से बची रहें। कुछ 3 महीने की प्रोटेक्शन के लिए कॉन्ट्रासेप्टिव इंजेक्शन लगवाती हैं। वहीं, कुछ महिलाएं ऐसी भी हैं जो इस समस्या से जिंदगी भर निजात पाने के लिए नसबंदी तक करवा लेती हैं।
35 फीसदी पुरुष मानते हैं कि गर्भनिरोधक अपनाना महिलाओं का काम
नेशनल फैमिली हेल्थ सर्वे NFHS-5 (2019-21) में 35.1% पुरुषों ने माना कि गर्भनिरोधक अपनाना महिलाओं का काम है, जबकि 97.9% मर्द सेक्शुअली एक्टिव हैं। इसी सर्वे में पुरुषों की छोटी सोच भी दिखी। 19.6% पुरुषों ने कहा कि कॉन्ट्रासेप्शन का यूज करने वाली महिलाएं खुले विचारों की हो सकती हैं। वे एक तरफ पार्टनर की हेल्थ को लेकर लापरवाह हो जाते हैं और दूसरी तरफ इसे उसके कैरेक्टर से भी जोड़कर देखते हैं। यानी महिलाएं अपने शरीर के लिए खुलकर फैसला भी नहीं ले सकती और अगर लेती हैं तो पुरुषों की भौंहें चढ़ जाती हैं।
मार्केट में भी पुरुषों का नजरिया हावी है और असुरक्षित संबंधों का बोझ भी महिलाओं के शरीर को झेलना होता है, शायद इसलिए कॉन्ट्रासेप्शन के लिए महिलाओं के प्रोडक्ट ज्यादा हैं और पुरुष इससे कन्नी काटते नजर आते हैं। 
आगे बढ़ने से पहले ग्राफिक्स से जानिए पुरुषों के लिए कॉन्ट्रासेप्शन के क्या तरीके मौजूद हैं:
महिलाओं के प्रोडक्ट ज्यादा इसलिए पुरुष गैर जिम्मेदार
गायनेकोलॉजिस्ट डाॅ. मीरा पाठक के अनुसार जिस तरह घर के कामों का जिम्मा महिलाओं को सौंप दिया गया है, उसी तरह कॉन्ट्रासेप्शन का जिम्मा भी उन पर ही थोपा गया है।
बाजार भी महिलाओं पर फोकस कर रहा है। उनके लिए कॉन्ट्रासेप्शन के प्रोडक्ट्स की भरमार है लेकिन पुरुषों के लिए कंडोम और नसबंदी ही ऑप्शन है। उसमें भी वे पीछे दिखाई देते हैं।
अभी तक मेल कॉन्ट्रासेप्शन पिल्स पर खास फोकस नहीं किया गया। इसी साल खबर आई कि अमेरिका में पुरुषों के लिए कॉन्ट्रासेप्शन पिल बनी है, जिसका प्रयोग चूहों पर सफल रहा है। महिलाओं के ज्यादा कॉन्ट्रासेप्शन प्रोडक्ट होने से पुरुष गैर जिम्मेदार हो जाते हैं।
गलतफहमी है कि पुरुष कराएंगे नसबंदी तो आएगी ‘कमजोरी’
नेशनल फैमिली हेल्थ सर्वे-5 के अनुसार भारत में 36% महिलाएं नसबंदी करवाती हैं जबकि 0.3% पुरुष ही ऐसा कदम उठाते हैं। इस पर डॉ. मीरा पाठक कहती हैं कि समाज में पुरुषों के बीच इस गलतफहमी ने जगह बना रखी है कि पुरुषों की नसबंदी उनकी सेक्स पावर घटा देगी।
कंडोम यूज करने पर संबंध बनाते हुए उनके अपने सुख में कमी आएगी।
कुछ के दिमाग में चलता है कि अगर महिला कॉन्ट्रासेप्शन पिल्स या दूसरे प्रोडक्ट यूज कर रही हैं तो उन्हें किसी किस्म के परहेज की जरूरत नहीं। कुछ पुरुष कंडोम का इसलिए इस्तेमाल नहीं करते कि इन्हें फेकेंगे कहां?
पुरुषों के लिए कंडोम यूज करना शान के खिलाफ
डॉ. मीरा कहती हैं कि खुशहाल जिंदगी के लिए संबंध बनाना स्त्री और पुरुष दोनों के लिए जरूरी है। इसका सुख दोनों को सुखी रखता है। लेकिन कंडोम का जिक्र करते ही पुरुष इसे अहम का मुद्दा बना देते हैं। इसका खामियाजा स्त्री के शरीर को ही भुगतना पड़ता है।
नेशनल फैमिली हेल्थ सर्वे 5 के अनुसार 10 में से 1 पुरुष ही कंडोम का इस्तेमाल करता है।
नसबंदी में गांव शहरों के मुकाबले आगे हैं, ग्राफिक्स देखिए : 
कैजुअल सेक्स बढ़ा, फिर भी नहीं अपना रहे कॉन्ट्रासेप्शन
विदेशों की तरह भारत में भी कैजुअल सेक्स का चलन बढ़ा है। पार्टी, क्लब, मीटिंग्स में अक्सर ऐसी चीजें सामने आती रहती हैं। ऐसे में अनचाही प्रेग्नेंसी भी बढ़ी है। कैजुअल सेक्स के प्रति लोगों की सोच आजाद हुई है। लेकिन कॉन्ट्रासेप्शन को लेकर मर्दाना सोच पुरानी ही है। यूनाइटेड नेशंस पॉपुलेशन फंड (UNFPA) के अनुसार दुनिया में हर साल 12.1 करोड़ महिलाएं अनचाही प्रेग्नेंसी झेलती हैं। भारत में हर 7 में से 1 महिला अनचाही प्रेग्नेंसी के कष्ट से गुजरती है।
सुरक्षित संबंध बनाने की जिम्मेदारी महिला की मानते हैं पुरुष
समाजशास्त्री इम्तियाज अहमद कहते हैं कि हमारा सामाजिक ढर्रा ऐसा है, जिसमें स्त्री के शरीर पर पुरुष हक तो जमाता है, लेकिन स्त्री शरीर की सुरक्षा की जिम्मेदारी सिर्फ स्त्री की ही समझी जाती है। पुरुष कंडोम का इस्तेमाल करने से बचते हैं क्योंकि इसे वे बोझ मानते हैं। वे कंडोम को स्त्री की सेहत और सुरक्षा से जोड़कर नहीं देखते। उनके दिमाग में यह बात रच-बस गई है कि कंडोम पहनने से उनके सुख में कमी आएगी।
पुरुषों का बस चले तो वो महिला का अबॉर्शन तक भी न करवाएं लेकिन वे अपनी इज्जत की खातिर ऐसा करवा लेते हैं क्योंकि इसमें भी उनका स्वार्थ होता है। इस समय भी वे महिला के स्वास्थ्य के बारे में नहीं सोचते।
यह सोच समाज में इसलिए फैली हुई है क्योंकि सेक्स एजुकेशन का अभाव है। पुरुष अपने सुख के लिए महिला से जुड़ी हर सुविधा को नजरअंदाज कर देता है। जबकि सुरक्षित संबंध बनाना दोनों की जिम्मेदारी है। पुरुष इससे बचते हैं और सारी जिम्मेदारी महिला पर छोड़कर किनारे हो जाते हैं।
पार्टनर प्रेग्नेंट हो जाए तो पुरुष नहीं देते महिला का साथ
डॉ. मीरा पाठक ने बताया कि अस्पताल में अगर दिन में 20 महिलाएं एमटीपी यानी ‘मेडिकल टर्मिनेशन प्रोसिजर’ के लिए पहुंचती हैं तो केवल 1 के साथ ही पुरुष दिखता है।
अधिकतर प्रेग्नेंट महिला, किसी दूसरी महिला को साथ में लाती है। यानी एक पुरुष का गैर जिम्मेदाराना कदम स्त्री की समस्या और उसके शारीरिक कष्ट का कारण बनता है। इसके बावजूद पुरुष सहज रहता है। महिला भुगते तो भुगते, लेकिन वे नहीं बदलेंगे और न ही अपनी पार्टनर के सपोर्ट में आगे आएंगे।
बाजार में महिलाओं के लिए कौन-कौन से हैं कॉन्ट्रासेप्शन के तरीके, ग्राफिक्स से जानिए:
कंडोम खरीदने में भी शर्म आती है
गायनेकोलॉजिस्ट एक सुर में कहती हैं कि हम जिस समाज में रहते हैं, वहां पुरुष सेक्स पावर बढ़ाने की गोलियां या टॉनिक तो बेझिझक खरीद लेते हैं। महिलाओं के लिए गर्भनिरोधक गोलियां भी खरीद लेते हैं लेकिन कंडोम खरीदने में शर्माते हैं। समाज की मर्दाना सोच कंडोम से दूरी बनाए रखने को ज्यादा बेहतर मानती है और ये सोच खत्म होने का नाम ही नहीं लेती। कंडोम शब्द गाली जैसा लगता है।
कॉन्ट्रासेप्शन के इस्तेमाल का घरेलू हिंसा से कनेक्शन
नेशनल लाइब्रेरी ऑफ मेडिसिन ने नेशनल इंस्टिट्यूट ऑफ चाइल्ड हेल्थ एंड ह्यूमन डेवलपमेंट के सहयोग से एक रिसर्च की। कॉन्ट्रासेप्शन के इस्तेमाल को घरेलू हिंसा और अनचाही प्रेग्नेंसी से जोड़कर भी अध्ययन किया गया। रिसर्च में पाया गया कि महिलाएं घरेलू हिंसा की शिकार होने की वजह से कॉन्ट्रासेप्शन का इस्तेमाल नहीं करतीं और अनचाहे गर्भ की शिकार होती रहती हैं।
दूसरा तर्क दिया गया कि जो महिलाएं छुपकर कॉन्ट्रासेप्शन के तरीके इस्तेमाल करती हैं, उन्हें भेद खुलने पर पति की हिंसा का सामना करना पड़ता है। अगर वे पति से सेफ सेक्स की डिमांड करती हैं, तब भी मार खानी पड़ती है।
समझनी होगी पुरुषों को जिम्मेदारी 
हमारे समाज में 2 तरह के पुरुष हैं। एक वो जो कॉन्ट्रासेप्शन के इस्तेमाल में महिलाओं का साथ देते हैं। वे मानते हैं कि जब महिला प्रेग्नेंट हो जाती है तो सामाजिक जिम्मेदारी स्त्री पर आती है।
वहीं, कुछ पुरुष मानते हैं कि पुरुष का कॉन्ट्रासेप्शन का इस्तेमाल करना, पुरुषों का अपमान है। पुरुष अपनी पावर का फायदा उठाते हैं। ऐसे में हर पुरुष की जिम्मेदारी है कि सिर्फ अपने सुख पर ही ध्यान न दें, स्त्री के सुख और उसकी सुरक्षा का भी ख्याल रखें।
महिलाओं को अपनी बॉडी पर कंट्रोल रखने का पूरा हक है और पुरुषों को भी कॉन्ट्रासेप्शन के फैसले में जिम्मेदारी उठानी चाहिए। क्योंकि प्रेग्नेंसी स्त्री के शरीर को बदलती है, कमजोर बनाती है, जबकि पुरुष अगर सेफ सेक्स को अपनाते हैं तो उनके शरीर में न कोई बदलाव होता है और न ही नुकसान होता है।
पुरुषों के लिए कॉन्ट्रासेप्शन पिल्स पर हो रही रिसर्च
अमेरिका की वेल कॉर्नेल मेडिसिन ने पुरुषों के लिए कॉन्ट्रासेप्शन ड्रग बनाई है। इसे अभी चूहों पर इस्तेमाल किया गया। इस TD-11861 नाम की दवा की सिंगल डोज से स्पर्म ढाई से 3 घंटे के लिए गतिहीन हो जाते हैं।
चीन के वैज्ञानिकों ने भी पुरुषों के लिए गर्भनिरोधक का तरीका खोजा है। यह दवा 30 दिन तक गर्भनिरोधक का काम करती है। इसकी टेस्टिंग भी अभी चूहों पर की गई है।
हमारा समाज दोहरी सोच रखता है। सेक्स शब्द सुनते ही जिस समाज में हाय-तौबा मच जाती है, वही समाज स्त्री को अनसेफ सेक्स झेलने को मजबूर करता है और अनचाही प्रेग्नेंसी की तरफ धकेलता है। स्त्री के खुद अपने शरीर का ध्यान रखने और संभालने की जिम्मेदारी को भी शक की निगाह से देखता है। लेकिन कॉन्ट्रासेप्शन की बात उसके गले नहीं उतरती। पत्नी की सेहत उसके लिए न सवाल है और न समस्या।
मार्केट अगर मर्दाें के कॉन्ट्रासेप्शन में पिछड़ा है तो शुक्र है कि कम से कम बाजार इसे स्त्री की जरूरत तो समझता है। क्योंकि स्त्री अपने लिए सुरक्षित रास्ते तलाश कर अनचाही प्रेग्नेंसी से खुद को बचा तो सकती है। अगर पुरुष को स्त्री के इस दर्द का एहसास हो जाए तो यह सही मायने में पार्टनर को सम्मान देने की बात होगी। वक्त है कि इस बारे में सोचा जाए और घिसी-पिटी सोच को बदला जाए। 
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।